Luni, 16 iulie, TAROM semnează achiziția a cinci Boeinguri 737 MAX 8. Valoarea tranzacției este de 586 milioane de dolari, la preț de listă.

Cele cinci aeronave vor fi propulsate de motoare CFM LEAP-1B și vor fi livrate începând cu anul 2023.

„Este un moment interesant pentru TAROM, actualizăm flota și construim parteneriate puternice de care vor beneficia toți pasagerii noștri„, a declarat Wolff Werner-Wilhelm, CEO al TAROM. „737 MAX va oferi clienților noștri performanțe excepționale, fiabilitate și eficiență, cu o gamă extinsă care ne va permite să ne deservim mai bine rutele actuale și să deschidem piețe noi. Această nouă achiziție reprezintă o adevărată declarație de schimbare pentru TAROM„.

“Reînnoirea flotei TAROM, inclusiv în parteneriat cu prestigioasa companie Boeing, face parte dintr-o strategie pe termen lung a Companiei Naționale de Transporturi Aeriene. Cele cinci noi aparate de zbor 737 MAX 8 ne promovează în rândul jucătorilor importanți de pe piața transporturilor aeriene. Este un contract pe care îl consider un pas decis din partea TAROM în direcția corectă”, a declarat ministrul Lucian Șova.

În luna mai am scris despre o posibilă comandă pentru aeronave B737 MAX. Odată cu această achiziție, TAROM devine al doilea operator din România care va avea în flotă Boeinguri 737 MAX. Blue Air a plasat anul trecut o comandă pentru 12 Boeinguri 737 MAX, primele avioane urmând să ajungă în flota operatorului low-cost în prima jumătate a anului viitor.